Mkhwebane beplan veranderinge vir OB-kantoorAdv. Busisiwe Mkhwebane Adv. Busisiwe Mkhwebane, openbare beskermer, het Donderdag volgehou dat haar kantoor nie meer enige buitelandse donasies sal aanvaar nie, en dat die sogenaamde staatskapingsverslag eers bekend gemaak sal word sodra dit nie meer sub judice is nie. “Ek is nie gemaklik met buitelandse skenkers nie, en ons sal dit nie meer aanvaar nie. Dit is algemene kennis dat daar soms ŉ neiging is om beïnvloed te word indien daar iets is waarmee jy nie saamstem nie, wanneer jy donsasies ontvang,” het sy gesê. Mkhwebane het tydens haar eerste perskonferensie dit benadruk dat daar talle veranderinge in die OB-kantoor aangebring sal word, insluitend om van konsultante ontslae te raak, ŉ moratorium op internasionale reis te plaas en eenvoudiger titels in haar verslae. “Die spanning oor name is bespreek toe ons met bestuur vergader het. Dit gaan nie oor parlementêre persepsie nie. Ons wil die name van verslae verander om spanning met die staat te voorkom.” Mkhwebane het gesê sy sal haar ondersoek oor die misbruik van mag sonder vrees of voordeel doen, kragtens die wet, en sy het gesê sy word nie geraak deur gerugte dat sy ŉ spioen is nie. “Adv. Madonsela kon ons konstitusionele demokrasie versterk en sy het sonder vrees of vooroordeel opgetree. Ek is ook daarvan beskuldig dat ek ŉ spioen is, net soos Madonsela. Dit is ŉ persepsie en mense sal hul eie gevolgtrekkings maak.” Sy het bygevoeg sy wil nie kommentaar lewer of spekuleer of Madonsela gejaag het om die verslag bekend te maak nie, aangesien sy nie weet of dit ŉ voorlopige of finale verslag is nie. Mkhwebane het nog nie die verslag gesien nie, aangesien dit nog onder slot en grendel is. “Die prioritisering van die staatskapingsverslag hang af van die besluit van die hof. Ek sal met ons regspan vergader om te bepaal of ons by die hooggeregshofbesluit sal volstaan en of ons dit sal teenstaan.” Sy het gesê die verslag word vir eers bewaar. “Ek het dit van die speaker van die parlement ontvang in ŉ geseëlde koevert en dit is in ŉ kluis van die hoof van ons regsdienste toegesluit. Ons sal dit hou totdat ons dit kan bespreek.” Die sogenaamde staatskapingsverslag is ŉ ondersoek of die Gupta-familie enige invloed oor pres. Jacob Zuma gehad het om kabinetministers te verwyder of aan te stel en is deur Mkhwebane se voorganger, Thuli Madonsela, opgestel. Madonsela het besluit om nie die verslag bekend te maak nie, nadat Zuma verlede week ŉ hofaansoek teen haar ingedien het om ŉ interdik te bekom om haar te verhoed om die verslag bekend te maak. Des van Rooyen, minister van samewerkende regering, het ŉ afsonderlike aansoek van stapel gestuur waarin Madonsela se reg, om hom te dagvaar, uitgedaag word. Die aansoeke word vroeg in November aangehoor. Mkhwebane het ook gesê haar kantoor sal seker maak dat die parlement en die regering genoeg hulpbronne verskaf om die werk te doen. Sy het die parlement se ondersteuning versoek om die instansie se uitdagings aan te spreek wat finansiering, menslike hulpbronne en kantoorspasie betref. Sy het gesê een van die uitdagings in die kantoor van die OB is personeel se lae moraal. “Ek moet nog die personeel in die nege kantore in die nege streke waar ons kantoor geleë is ontmoet, en die kwessies oor werknemers se moraal aanspreek. Maar ek dink sommige van die kwessies hou verband met die feit dat juniors byvoorbeeld meer verdien as bestuurders.” Mkhwebane het ook gesê sy sal daaraan werk om die agterstand van sake in haar kantoor in te haal en haar kantoor het ŉ verpligting om sake te ondersoek en binne 80 dae terug te rapporteer.